**Kjell Tellander** (1899–1968) var en norsk offentlig tjenestemann. Han var rådmann i Bodø kommune i 40 år og administrativ leder for gjenreisningsarbeidet i Nord-Norge. I perioden 1945–1949 var han også stortingsrepresentant for kjøpstedene i Nordland, Troms og Finnmark fylker. Han representerte Høyre.

Liv og virke
------------

Han vokste opp i Kristiania, nå Oslo. Faren Thomas Tellander (1869–1941) var redaksjonssekretær i *Tidens Tegn* og en sannsynlig opphavsmann til Vær varsom-plakaten.

Kjell Tellander tok juridisk embedseksamen i 1922. Han flyttet til Tromsø for å begynne som fullmektig hos byfogden. Han ble etter hvert også konstituert som byfogd. I 1927 ble han juridisk sekretær hos teknisk rådmann i Aker kommune.

I mai 1928 ble Tellander, som akkurat hadde fylt 29 år, ansatt som borgermester, senere rådmann, i Bodø kommune. Med kortere avbrudd satt han i stillingen frem til han gikk av med pensjon ved utgangen av 1967.

I august 1940 ble han utnevnt av Administrasjonsrådet til administrativ leder for gjenreisningen av krigsskadde steder i Nord-Norge, deriblant Bodø. Mellom 1945 og 1965 ble gjenreisningsbyen Bodøs folketall tredoblet fra 5 000 til 15 000. Tellander satt også i rådet for Husbanken.

Tellander lot seg nominere på førsteplass på Høyres liste for kjøpstedene i Nordland, Troms og Finnmark ved stortingsvalget i 1945. Han og partiet så stortingsplassen som en forlengelse av innsatsen for byen og gjenreisningen. Han satt hele perioden i Stortingets kommunalkomité. Tellander tilhørte en eksklusiv gruppe innen Høyres stortingsgruppe som tok navnet «telleristene» etter ham, og som møttes regelmessig på restauranten Telle i Oslo. De avgjorde utfallet i en del saker i stortingsgruppen. Blant medlemmene var John Lyng, Sjur Lindebrække og Rolf Stranger.

Tellander ble tildelt Norges by- og herredsforbunds utmerkelse i 1966.

I 1968 ble et portrettmaleri utført av Håkon Stenstadvold, som Tellander hadde sittet modell for mens han levde, avduket på Bodø rådhus.

Referanser
----------

1. ↑   Nordlandsposten, verkets språk norsk, side(r) 2, utgitt 27. september 1968[Hentet fra Wikidata]
2. 1 2 3 4 5 6 7 8  «Kjell Tellander». Stortinget.no.
3. 1 2 3 4  Hougen, Bjørn (red.) (1947). *Studentene fra 1917. Biografiske opplysninger samlet til 30-års jubileet 1947*. Oslo. s. 273.
4. ↑  Fremo, Skjalg (1994). *Presseskikk. En rapport om presseetikk og personvern – med stikkprøver fra norske aviser gjennom hundre år*. Institutt for journalistikk. s. 18–21.
5. ↑  Coldevin, Axel (1966). *Bodø by 1816–1966*. Bodø kommune. s. 396.
6. 1 2 3  «Rådmann Tellander slutter i tjenesten». *Nordlandsposten*: 5. 18. desember 1967.
7. ↑  Coldevin, Axel (1966). *Bodø by 1816–1966*. Bodø kommune. s. 482.
8. ↑  «Kvalitet og fornyelse». *Nordlandsposten*: 2. 20. september 1945.
9. ↑  «Politisk rundskue i Verdensteatret i går». *Tromsø*. 6. oktober 1945.
10. ↑  Stranger, Rolf (1972). *I all fortrolighet*. Oslo: Aschehoug. s. 200–202.
11. ↑  Stranger, Rolf (1969). «Er det ikke sneklokker?». I Halle, Ranik. *Tillit og kontakt. Festskrift til Sjur Lindebrække på 60-årsdagen 6. april 1969*. Oslo: Aschehoug. s. 84–85.
12. ↑  Norland, Andreas (1987). *Hovedstadens Høyre. Utgitt ved Oslo Høyres 100-års jubileum 10. oktober 1984*. Oslo. s. 100.
13. ↑  Langslet, Lars Roar (1989). *John Lyng. Samarbeidets arkitekt*. Oslo: Cappelen. s. 74.
14. ↑  «Rådmann Tellanders minne». *Nordlands Framtid*: 6. 9. desember 1968.

|  |  |
| --- | --- |
| Oppslagsverk/autoritetsdata | Prabook **·** Stortinget
 |